அருப் போசு

அருப் போசு  (Arup Bose )  ஓர் இந்திய புள்ளியியல் நிபுணர் ஆவார். 1959 ஆம் ஆண்டு ஏப்ரல் மாதம் முதல் தேதியன்று பிறந்தார்.  கொல்கத்தாவில் உள்ள இந்திய புள்ளியியல் நிறுவனத்தில் கோட்பாட்டு புள்ளியியல் மற்றும் கணிதப் பேராசிரியராக உள்ளார். 

அருப் போசு தனது  புள்ளியியல் இளநிலை மற்றும் முதுநிலைப்  பட்டங்களை கொல்கத்தாவில் உள்ள இந்திய புள்ளியியல் நிறுவனத்தில் பெற்றார். அங்கு ஜி. ஜோகேஷ் பாபு இவருடைய முனைவர் பட்டத்திற்கான  மேற்பார்வையாளராக இருந்தார். பின்னர் அருப் போசு அமெரிக்காவின் பர்டூ பல்கலைக்கழகத்தில் உதவிப் பேராசிரியராகச் சேர்ந்தார். பர்டூவில் நான்கு ஆண்டுகள் கழித்து, இவர் 1991 ஆம் ஆண்டில் இந்தியாவுக்குத் திரும்பி, கொல்கத்தாவில் உள்ள இந்தியப் புள்ளியியல் நிறுவனத்தில் இணைப் பேராசிரியராகச் சேர்ந்தார் மேலும் 1995 ஆம் ஆண்டில்  ஒரு முழுப் பேராசிரியராகப் பதவி உயர்வு பெற்றார். இவரது ஆராய்ச்சியின் மிகவும் குறிப்பிடத்தக்க பகுதிகள், வரிசைமுறைப் பகுப்பாய்வு, பரவல் செயல்முறைகளில் புள்ளிவிவர மதிப்பீடு, பெரிய எண்களின் சட்டம் மற்றும் மத்திய வரம்பு கோட்பாடுகள், மறு மாதிரி முறைகள், தணிக்கை செய்யப்பட்ட தரவு சிக்கல்கள், எம்-மதிப்பீடு, யு- புள்ளியியல், நேரத் தொடர், மதிப்பீட்டாளர்களின் அறிகுறியற்ற பண்புகள் போன்றவையாகும். 

அருப் போசு நெதர்லாந்தின் பெர்னோலி கணித புள்ளியியல் மற்றும் நிகழ்தகவு சங்கத்தின்  உறுப்பினராகவும், கல்கத்தா புள்ளியியல் சங்கத்தின் வாழ்நாள் உறுப்பினராகவும்,  இந்திய கணித சங்கத்தின் வாழ்நாள் உறுப்பினராகவும் உள்ளார்.

போசுக்கு 2004 ஆம் ஆண்டு அறிவியல் மற்றும் தொழில்நுட்பத்திற்கான சாந்தி சுவரூப் பட்நாகர் பரிசு வழங்கப்பட்டது. கணித அறிவியல் பிரிவில் இது இந்தியாவின் மிக உயர்ந்த அறிவியல் விருதாகும். 

ஐதராபாத்தில் 2010 ஆம் ஆண்டு நடைபெற்ற கணிதவியலாளர்களுக்கான பன்னாட்டு கணித காங்கிரசு கூட்டத்தில் நிகழ்தகவு மற்றும் புள்ளியியல்  தொடர்பான சிறப்புப் பேச்சாளராக  போசு அழைக்கப்பட்டார்.

விருதுகள் 

 2002 ஆம் ஆண்டு, அமெரிக்கா, கணிதப் புள்ளியியல் கழகத்தின் உறுப்பினராகத் தேர்ந்தெடுக்கப்பட்டார்
 2002-03 ஆண்டுக்கான பேராசிரியர் சி.ஆர்.ராவ் அவர்களை கௌரவிக்கும் வகையில் புள்ளியியல் துறையில் தேசிய விருது
 இளம் ஆராய்ச்சியாளர் விருது, பன்னாட்டு இந்திய புள்ளியியல் சங்கம் அமெரிக்கா  2004
 இந்திய அறிவியல் அகாதமி , பெங்களூர் (2006) உறுப்பினர் தகுதி
 இந்திய தேசிய அறிவியல் அகாதமியின் உறுப்பினர், புது தில்லி (2007)
 தேசிய அறிவியல் அகாடமியின் உறுப்பினர், அலகாபாத் (2009)
 இந்தியாவின் ஜேசி போசு உறுப்பினர் ,  2009–2013, 2013–2018
 பெர்னோலி  சங்கத்தின் மன்றத்தில் உறுப்பினர், 2015–2019

மேற்கோள்கள் 

 
வாழும் நபர்கள்
இந்தியப் புள்ளியியலாளர்கள்
1959 பிறப்புகள்